Cesarhanmun/geonobi-data huggingface dataset:
地名: 丹城 (慶尚道, 縣（監）)
年: 1606.0

○憲府啓曰: "臣等伏承聖批以: ‘但當依予言, 擧行而已。 罷職則反有所傷。’ 爲敎, 臣等竊惑焉。 臨海君
              珒多行非義, 害及鷄豚之罪, 輿情之所共憤, 聖鑑之所洞燭, 是豈但治頑奴、黜官妓, 所能懲者乎? 私恩雖重, 公義至嚴, 一罷其職, 使知王法之可畏, 則有所戒戢, 而漸至於改過從善矣。 於此益見, 聖上愛而能敎之盛意, 而庶全天倫之至恩, 有何傷乎? 請亟命罷職, 以爲諸王子之戒。 兩界官物, 毋得率畜, 祖宗朝法制, 非不嚴重。 而近來紀綱解弛, 人不畏法, 公然率畜者甚多, 不可不隨現痛治。 姑以臣等所聞者言之, 判尹尹昉、左尹韓德遠、右尹南瑾、行護軍鄭光績、慶尙監司柳永詢、刑曹參判南以信、南陽府使趙挺、右承旨李善復、行護軍柳澗、行大護軍李覮、行副護軍崔濂、行司果李景麟、行副司果金
              、行副護軍金時獻、前府使鄭文孚、前縣監尹宜臣、司諫李好義、典籍李慶禥、司成李廷馦、前郡守李幼淵、前牧使黃洛、前郡守李馪ㆍ任就正、前正郞白大珩、沃川郡守柳德新、歸厚別提李哲光、松羅察訪李煿、楊林都正
              享胤、石陽正
              霆、丹城副守
              鐵
                  〔鎭〕
                
              , 俱以宰相、朝官、宗室之人, 西北官物, 冒法率畜, 極爲無謂。 請竝命先罷後推。 及第尹宖、生員趙振, 西北官物, 亦爲作妾, 而時無現在職名, 推考治罪。 兩界官物, 令該司一一刷還外, 漏落人無遺摘發, 一體施行。 自前刷還之擧, 非至一再, 而纔還原籍, 旋卽率來, 此實由於縱恣無忌, 不有國法之致。 今此刷還之後, 如有如前率來者, 依法科斷, 其道監司推考, 本邑守令罷職事, 奉承傳施行。" 答曰: "臨海君不允。 竝推考。"

○諫院啓曰: "臣等將臨海君
              珒論罷事, 累瀆天聽, 兪音尙閟, 臣等不勝悶鬱焉。 私門打傷, 橫奪民財, 攘刼惟正之供, 侵徵違, 理之債, 縱奴肆暴, 蔑法恣淫, 擧國人心, 莫不憤鬱, 公論日以益激, 請命罷職。 兩界官物, 不得率來內地, 祖宗朝立法之意, 至嚴且重。 近來邦憲解弛, 有識士大夫, 冒法率畜者甚多。 國家雖申明刷還, 而未聞盡還原籍, 物情之未便久矣。 姑擧其現出於所聞者言之, 左贊成柳根、判尹尹昉、刑曹參判南以信、行護軍鄭光績、右尹南瑾、慶尙監司柳永詢、南陽府使趙挺、前府使鄭文孚、右承旨李善復、行司正李景麟、行副護軍柳澗、楊林都正
              亨胤、石陽正
              霆、德信正
              鸞壽、丹城副守
              鎭、文臣兼宣傳官李幼淵、沃川郡守柳德新、前郡守李馪、豐基郡守洪翼俊、典籍李慶禥、前正郞白大珩等, 兩界人物, 皆任意率畜。 而其中柳根與鎭, 或畜私婢; 或畜良女, 亨胤, 品官女子, 作妻率來, 此則雖非官物, 其犯法則一也。 請竝命先罷後推, 其所率人物, 令該司一一刷還。 此外未及聞見者及士庶之潛爲率居者, 必不止此, 亦令無遺摘發刷還, 各當律科罪施行。" 答曰: "臨海君不允。 竝推考。"
地名: 丹城 (慶尚道, 縣（監）)
年: 1767.0

○命山陰御史具庠入侍, 讀書啓。 上曰: "何以問之耶?" 具庠曰: "多般鉤問, 得其情狀。 與本官及丹城縣監眼同査問, 則終丹之兄以丹所招, 果如所聞。 而的是鹽商宋之命之子矣。" 上曰: "終丹之年, 的是七歲乎?" 曰: "其隣家有同生者, 故捉來問之, 則果是七歲矣。" 上曰: "其長如何?" 庠曰: "體樣已成矣。 宋之命捉來營門, 與道臣眼同嚴問, 則一如以丹所告矣。" 上曰: "史官當直書於史冊矣。 七歲兒生産, 豈非異事耶? 旣得其夫, 嶺南誑惑之人心, 庶可定矣。" 庠曰: "然矣。" 敎曰: "御史旣已復命, 交奸之人, 不下一杖自伏, 此則予之所料可謂偶合。 而今予
                〔之〕
              心, 畢査豈弛? 物怪則物怪。 其雖望八, 德能勝怪。 豈聞史牒所無事? 此人處置, 卽歇後事也。 雖無殷宗雊雉祥桑之事, 豈無自修之心? 以御史書啓, 置諸政院, 欲爲從容下敎。 頃者筵中幾番下敎, 而耳目之臣, 若聾若瞽, 無一人論啓。 雖欲下敎, 本事未訖, 故泯默。 世間豈有無父之子? 日就月將之說, 豈比喩於終丹者乎? 無識面任, 雖若此, 讀書士夫, 豈謄其言? 豈云百里十里? 誠難。 山陰縣監施以削版之典, 此狀啓頒布朝報。" 命其女其母其奸夫其所生, 分編海島, 爲奴婢。
地名: 丹城 (慶尚道, 縣（監）)
年: 1801.0

○先是, 有投書於東南城門者, 而中有凶言左右捕將, 言于大臣, 大臣以此陳白, 令捕廳譏詗, 捉得天安人任時發者。 時發, 前縣監尹可基之客也, 成歡店舍, 與人放言時事, 與城門投書一套。 且時有投書於重臣金觀柱家者, 而語亦相似, 逮訊於捕廳, 以投書自服。 至於金吾推鞫, 以大逆不道, 捧遲晩正法。 罪人尹可基, 素爲尹行恁所親狎, 而賴其吹噓, 得丹城縣監, 罷歸未幾, 旋卽甄復。 及行恁敗時, 相謂其濫而尼其仕, 以是心懷怏怏, 與家客任時發, 多發慨世之談。 至以任意處分四字凶言, 向簾幃莫嚴之地, 無難發口, 其弟必基, 納招於捕廳及鞫庭以爲, ‘厥兄嘗與時發, 果有論時憤惋之語’ 云。 其奴甲金, 直說其所道凶言, 及渠推訊, 無以發明, 可基以犯上不道, 捧遲晩正法, 必基以次律, 定配干慶興府。
地名: 軍威 (慶尚道, 縣（監）)
年: 1432.0

○戊辰/禮曹啓: "慶尙道
              醴泉郡人金牣, 家貧無臧獲, 事父母至孝。 父沒, 欲守墳, 適母遘疾未果, 及母死, 廬於墓側, 朝夕哀思, 期而食粥, 再期而蔬食, 盡其喪制。 恨未得廬父墓, 仍居三年, 終始如一。 昌原府人金孝良年十五, 父得狂疾, 醫治不効, 聞生人骨最佳, 自斷手指, 炒乾爲末, 和酒飮之。 善山府人田佐命, 母全身不遂, 臥床七年, 佐命常自湯藥, 親奉溺器, 及沒守墳。 明年, 父又歿, 合葬, 居廬四年, 制終猶不去, 里人擧法諭之, 又留三月, 哀哭不輟。 山陰縣人梁郁事父母謹定省, 盡心供甘旨。 父沒, 三日不食, 廬墓三年。 母沒合葬, 乞貸宗族隣里, 盡賣家産以奉祀, 又廬墓三年。 知禮縣人尹殷保ㆍ徐騭, 皆受業於張志道。 嘗約云: "人生於三事之如一, 況吾師無後, 百歲之後, 當廬墓以終三年。" 及死, 告其父母, 玄冠腰絰, 廬於塚側, 躬執炊爨備奠物。 一日, 殷保父遘疾, 歸家侍藥, 暫不解衣, 病愈乃還。 廬墓月餘, 殷保夢不祥, 卽還家, 父果得疾, 越五日死, 擗踊哭泣, 不離殯側。 一日遇狂風失香合, 數月, 烏含香合來自北山, 置墳前, 其受業人沈澄ㆍ裵現等取視之, 果前香合也。 殷保雖廬父墓, 猶爲其師, 遇朔望必祭, 騭獨廬師墓, 以終三年。 京中住任柔年弱冠, 母寢疾, 侍側湯藥, 未嘗少怠, 及沒, 三日不食, 三年悲哀。 外祖父母相繼而沒, 柔代父居喪, 哀慕盡誠。 父發丹毒幾死, 聞人血爲佳, 卽刺臂取血塗之, 果逾。 康叔全自幼遊必有方, 及長不離側, 定省告面。 父母年皆八十五, 俱患風疾, 叔全侍居奉藥十餘年, 猶不瘳, 陪到溫井浴, 三年而病愈。 父母感其孝誠, 欲與家産奴婢, 叔全固辭曰: "侍藥療病, 子職當然, 請均分。" 父母從之。 高用禮家貧, 母年七十九, 奉養甘旨, 定省溫凊必謹, 及沒, 喪事一從《家禮》。 廬墓, 朝夕奠及種木營墳, 無不躬親, 啜粥終制。 忠淸道
              天安住副司正朴忱, 父母皆老, 弟四人俱仕宦, 忱侍親側, 盡誠奉養, 小有疾, 旁求藥餌治之。 每遇俗節, 必備酒食, 會鄕黨宗族以(悞)
                〔娛〕
              親。 稷山縣住卞袍年十一父沒, 守墳三年, 不食鹽醬, 不服煖衣, 常伏藁脫襪, 啜粥盡哀, 晝夜呼泣。 又侍母, 晨昏甘旨, 莫不親嘗。 龍仁縣住吳旼庚, 父母相繼而沒, 廬墓六年。 兄及妻早沒, 兒子六人無所歸, 旼
              庚愛之如子, 具資裝婚嫁二人。 陽川縣住別侍衛趙旋, 家貧養母盡孝, 母病臥床累月, 旋躬自湯藥, 奉溺器。 母將終, 呼旋曰: "吾以獨女子, 有九十四歲老母, 而未得終養, 汝能孝我。 其以孝吾之誠, 孝吾老母, 則吾死無恨矣。" 旣沒, 旋哭擗, 行喪皆從禮制。 孝養外祖母, 無異親母, 及沒, 葬於母墳近地, 廬墓三年, 食粥寢苫, 未嘗見齒。 黃海道
              平山府住故司直宋乙生妻曹氏, 年二十五, 夫亡終制, 母欲奪志, 曹氏不從, 今已二十三年, 遇俗節及朔朝必祭。 又侍母奉甘旨, 及沒, 服三年喪, 家于近墓之地, 每日朝夕上食。 慶尙道
              軍威縣住李奇年十九母死, 藁葬之。 謂父曰: "吾欲守墳。" 父曰: "吾今鰥居家貧, 汝之昆弟, 亦不堪軍役, 誰助汝守墳乎?" 奇泣曰: "吾母有二子, 兄今任軍役, 我獨無事, 非我而誰? 將乞糧守之。" 結草爲廬, 獨泣殯側。 翌日, 父往見感之, 遂不禁, 助構草廬。 旣葬, 朝夕之奠, 乞諸鄕閭繼之。 未再期, 父又死, 竝葬一丘, 負土石營墳, 守之。 京畿
              楊州人李奇遇, 事父母孝, 奉甘旨以誠, 母沒, 三日不食, 哀慟居廬。 服纔闋, 父又歿, 合葬, 又守三載。 親族憫其鰥居, 備資裝與之, 昏期旣定, 奇遇以嫁季妹。 上項人等, 宜加旌異。" 命與詳定所同議。 僉曰: "牣、郁、旼庚、殷保、袍、柔、叔全、旋、奇、孝良、佐命、奇遇、騭等, 旌門敍用; 用禮、忱敍用; 曹氏旌門復戶。" 從之。
地名: 軍威 (慶尚道, 縣（監）)
年: 1441.0

○議政府據兵曹呈啓: "前此國家以各道水陸正軍外, 鄕吏驛子公私奴僕及鄕校生徒, 不分本役有無, 皆登名板籍
                〔版籍〕
              , 竝令作牌, 號雜色軍, 如有事變, 則悉令調發, 已立法矣。 而抄定節目未悉, 且不點閱, 徒爲文具。 請依舊例, 每五十人爲一牌, 每一牌摠牌一人, 每十人小牌一人, 大水相維, 各有統屬。 牌內良賤勿論, 擇壯勇者, 定爲正軍。 正軍戶率丁五丁以上, 不給奉足; 四丁以下, 給一單戶爲奉足。 家內十五丁以上, 定爲正軍二名, 亦不給奉足。 京外大小人員各居奴子, 亦錄籍, 皆備軍器, 如遇緩急, 臨時調發。 其調發之年, 公賤勿收貢; 私賤限十二月免雜役。 侍衛營鎭騎船等正軍, 一家內率丁數少, 則雖有各居奴子, 若其主從軍, 勿別抄定, 仍屬主戶, 以實軍戶。 各官亦置軍器所, 每農隙, 守令使境內各色軍人依官樣造給兵器, 每一戶冑一、或甲或掩心一、環刀一, 弓箭則一牌內五分之三, 槍則五分之二, 隨其所備, 常加檢點。 然兵仗雖已備, 若不訓鍊, 則名存實無, 將爲無用。 每於農隙, 監司啓聞, 令守令點閱, 習坐作進退攻守戰鬪之節。 各道沿邊州郡, 爲先整齊, 以備不虞。 每三年必遣人考驗, 以勵軍威。 凡中外從仕人, 必考戶籍見付者, 方許入屬, 加見者, 續錄軍案。"
地名: 軍威 (慶尚道, 縣（監）)
年: 1452.0

○丁卯/以李思哲爲吏曹判書, 李先齊藝文提學, 朴仲林工曹參判, 成奉祖
              漢城府尹, 李仁孫禮曹參議, 李甫欽司憲掌令, 金礩司諫院右正言, 洪深
              京畿都觀察使, 李崇之
              慶尙道都觀察使, 金連枝
              全羅道都觀察使, 張繼曾兼兵曹正郞, 李克培兼兵曹佐郞, 皆以西班兼之, 兵曹郞官加設, 自此始焉。 趙蕃爲昭陵直, 蕃從生子也。 安平大君
              瑢, 招致小人, 厚施予, 蕃因緣阿附, 曲意趨事, 無異奴僕, 故得是職。 時憸小之徒, 附瑢得職者甚多。 甫欽容貌樸野, 衣冠弊垢, 言必雜鄕俚, 然心地開瑩, 論古今成敗, 形勢無滯礙。 且善處決, 皆斷以己意, 略不拘文簿, 苟便於民, 必欲行之。 嘗守軍威縣, 每居上考, 又爲大丘郡, 試社倉, 頗有成效, 人以循良薦者多, 至是考滿, 擢拜是職。
地名: 軍威 (慶尚道, 縣（監）)
年: 1454.0

○議政府據禮曹呈啓: "黃海道
              鳳山郡
              金德連、忠淸道
              扶餘縣
              徐恭ㆍ禮山縣
              李開祐、慶尙道
              慶州
              許調元ㆍ彦陽縣
              朴孝元ㆍ金海府
              宋允和等, 其親得惡疾, 竝斷指和藥以進, 疾皆愈; 黃州
              金富英, 父母俱歿, 廬墓三年。 喪畢後, 每日晨昏, 上塚如生時, 定省不廢, 朝夕之奠, 節物必薦; 忠淸道
              扶餘縣
              趙汝鳩, 父死旣葬, 廬於塚側, 不食菜果, 旣終三年。 又留一年, 其母得疫疾甚劇, 進野人乾先嘗之, 及母死, 奴婢繼死者十餘人, 汝鳩獨不病; 田漢老, 年八歲, 嘗受業於師, 師與梨, 漢老不食, 師問其故, 對以母病, 歸獻其母然後受業。 至十四歲, 其父死, 哭泣不轍, 居于墳側, 母及親族哀其年少强止之, 不聽, 終三年。 又丁母憂, 亦如之; 韓山郡
              朴地, 爲親老不求仕, 盡心孝養。 其母病, 不脫衣, 嘗痢甛苦, 祈以身代, 母病遂愈。 父又得病, 欲嘗魚, 哀泣懇求, 忽驟雨, 得白魚以獻。 父又得病, 穀道不通, 口含油吹入大腸以療之; 全羅道
              昌平縣
              安正命, 父死, 啜粥飮水, 哀毁過制, 廬墓三年。 母得病, 嘗糞甛苦, 及死, 又廬墓三年; 龍安縣
              李桂攀, 年一歲, 母歿。 至八載, 始讀《孝經》, 呼母哀泣, 三年不食肉。 後, 父病, 嘗糞甛苦, 及其歿也, 親自負土營墳, 廬於其側, 以終三年; 慶尙道
              醴泉郡
              魯存禮, 父病, 嘗糞甛苦, 及歿, 親自負土營墳, 侍居三年。 又庶妹貧窶, 其所負債, 以己財償之, 又割土田與之; 軍威縣
              朴忠順, 少時母歿, 事父盡孝, 及死, 廬於墓側, 哀毁終制。 又痛不及喪母, 遷其母合葬, 負土成墳, 又終三年; 陜川郡
              韓仲老, 父死, 因母强禁不得廬墓。 後, 母死, 負土成墳, 親自炊爨, 以奉朝夕之奠, 旣終三年, 又守父側三年如初喪, 六年之間, 一不到家; 山陰縣
              崔渭, 事父母盡孝, 母欲食雉肉, 求之未獲, 家狗銜雉而來。 父死, 因母宿疾不得廬墓, 及母死, 哀毁守墳三年。 遷父合葬, 更留三年, 竝孝行卓異, 請隨才敍用。
地名: 軍威 (慶尚道, 縣（監）)
年: 1455.0

○戊子/平安道都體察使朴從愚啓: "臣巡審江邊諸邑諸口子, 虞芮、閭延、茂昌, 則本邑軍士甚少, 故都節制使, 以南道軍士臨時抄定往戍, 有弊無益。 當竝所屬諸堡革罷, 其軍資、義倉米穀, 分給慈城、江界之民, 至秋各於其邑收納。 江界乃後門巨鎭, 且陳荒田地千餘結, 古龜州乃賊路要衝, 城基東西北三面據險, 城內多水泉, 又有可耕之地數千餘結。 若復置守令, 因古基築城設關, 則可與義州、江界鼎足而峙, 相爲掎角, 控制賊路, 當以虞芮之民, 徙處江界, 閭延、茂昌之民, 徙處龜州, 限年復戶。 朔州則判官獨在本邑, 節制使, 冬則出居小朔州, 把截賊路, 夏則移戍仇寧口子, 守護農民, 而本邑之人, 牛載馬駄, 踰越大嶺以支供頓, 漸至彫弊。 宜革判官, 使節制使仍在本邑, 兼治軍民之事, 實爲便益。 小朔州則無他賊路, 但延平峴乃是賊路, 故以築烟臺以覘賊變, 且距昌城纔二十餘里, 不必節制使防戍, 唯仇寧口子江邊, 賊來要路, 若築石堡置萬戶, 率朔州軍士以嚴隄備, 則小朔州之民, 得以安居力農矣。 定寧則去甲子年移置于義州
              方山之地, 以定寧
              山里、枇峴、廣化、隔音洞、所串割屬義州, 柯原、李松洞、方山、靑水、廣坪、都領、白呂子、尙乘割屬定寧, 然方山無可耕之地, 故其人吏奴婢仍居古定寧, 險阻九十里程, 裹糧往來, 受弊無窮, 宜還古定寧, 其相換土地, 各還本邑。 且方山石堡, 周回八千七百尺, 上至靑水口子四十五里, 自靑水至仇寧口子二十里, 下至水口口子四十五里, 自水口至義州三十三里, 道路適均, 應援便易。 宜移靑水萬戶於方山, 以固防禦, 其(靑水口竽)
                  〔靑水口子〕
                
              , 則每當夏月差權管守護農民, 及冬入保方山城。 在前渭原以上防禦江界節制使, 理山以下朔州節制使點檢, 今革虞芮、閭延、茂昌三邑, 當更割碧潼以上諸鎭, 屬江界節制使, 昌城以下諸鎭, 屬義州節制使, 使之點檢。 且義州境連上國, 又賊路要衝, 故嘗置鎭, 以嘉山以北兵防戍, 近來革鎭, 至本邑兵及南道甲士二十七、銃筒軍四守城, 軍威不嚴, 當依舊置鎭。" 至是都統府、議政府堂上、六曹判書以上同議啓: "平安道江邊諸邑諸口子因革, 竝依都體察使所啓施行, 其龜州四面疆域, 令觀察使審定, 令吏曹擇慈祥勤儉人爲守令。 其新徙之民, 限五年蠲免徭役, 其所貸義倉之穀, 三年後收納, 龜州、虞芮之民徙居江界者, 亦依此施行, 且三邑之民, 不可置之度外, 宜令慈城郡時遣兵探候, 江界節制使, 亦一年兩度巡察。" 從之。
地名: 軍威 (慶尚道, 縣（監）)
年: 1460.0

○命放軍威官奴永屬鄭福。
地名: 軍威 (慶尚道, 縣（監）)
年: 1474.0

○刑曹據慶尙道觀察使啓本啓: "前軍威縣監辛永理, 許留居京新良人李壽山于衙內, 饋以公廩, 又以諸司納牛皮等貢物, 許壽山防納, 及事發, 逮捕壽山及辭連人, 分囚新寧、尙州等官, 永理潛遣官奴養獄。 永理今雖不服所犯, 壽山及事干人, 皆已輸情, 事雖經赦, 不可全釋。 請收永理職牒, 徵壽山所食公廩及防納之物。" 從之, 命勿收永理職牒。
地名: 軍威 (慶尚道, 縣（監）)
年: 1490.0

○永安北道節度使尹末孫馳啓曰: "阿陽阿等, 與兀狄哈, 構釁相報仇, 若乘隙掠我邊鄙, 則不得已應之。 彼土山川向背, 道路要害, 不可不知。 請領城底野人及六鎭軍士, 深入彼境, 審視而還。" 命議于領敦寧以上及議政府。 沈澮議: "若我無故動衆入彼土, 則彼必疑惑驚動, 恐禍患從此而起, 擇送五六人, 審其山川道路何如?" 尹弼商議: "兀狄哈, 屢掠邊民, 固當往擊。 然或蹉跌則傷損國威矣, 今姑容忍, 謹守城池, 嚴加隄備何如?" 洪應議: "邊將當嚴兵自守而已, 固不可勞師動衆, 深入敵境, 若或蹉跌, 噬臍無及。 且起彼人怨釁, 所謂邀功生事者也。 兵法曰: ‘致人而不致於人。’ 今宜靜以待動, 勿先爲彼所乘可也。" 李克培議: "彼土山川道路遠近險易, 固不可不知。 然領兵深入, 大張軍威, 驚動諸種野人之心, 非徒大體未便, 脫有彼人不知本意, 出兵欲戰, 當此之時, 擊之則勝否難必, 不擊則懦弱可恥, 處之甚難。 臣意以爲, 擇遣軍士, 秘密輕行, 足以知彼中形勢, 制勝克敵, 固不難也。" 李鐵堅議: "兀狄哈, 搶擄我人物, 非自今日。 如有賊變, 邊將當領兵追擊, 何必於無事之時, 動衆越境, 使彼諸部落, 驚疑生釁乎?" 孫舜孝議: "非時領軍深入彼境, 彼必驚惑, 謀所以應之, 是無釁而我自生釁也。 擇年少壯勇者五六人, 與素諳道路人, 同往審視何如?" 李克均議曰: "自庚辰北征以後, 不越江深入, 雖有知路者, 已年老無用矣。 須於合氷之時, 節度使領輕兵一二千, 往審賊路而還, 則吾士卒審知道路曲直, 而彼亦懾慴, 不敢經犯我境矣。" 傳于承政院曰: "其召宰相中, 知邊事可爲將帥者, 更議以啓。" 武靈君
              柳子光議: "尹末孫欲知彼土山川迂直, 計亦宜矣。 但前此節度使, 無有領兵入彼土者, 今若率大衆入其地, 野人必相謂: ‘朝鮮, 觀兵吾土, 將乘我不備而搶擄之。’ 便生疑忌矣。 昔李牧守趙北邊, 謹烽火遠斥堠而已, 未聞親率兵輕出封疆。 顧近年以來, 兀良哈屢犯邊境, 其罪當討。 若李牧之守趙邊, 羊祐之牧荊州, 班超之守玉門, 撫以恩信, 而彼猶犯邊, 則國家當一大擧聲罪, 深入搶擄其人畜, 焚蕩其巢穴, 不可以堂堂大國, 每受辱於醜虜, 以損國體。 然姑使末孫, 謹烽火, 遠斥候, 保守封彊而已, 不可動衆輕入, 先自生釁也。" 韓致禮、鄭文炯議: "兀狄哈, 屢犯我境, 搶去人口, 須當探道路迂直遠近, 臨機應變。 但率衆深入, 彼必驚惑, 如或相値, 小有不利, 則恐損國威。 臣等意擇勇士五六人, 依平安道斥候例, 循環入送審察何如?" 李季仝議: "臣觀五鎭賊路形勢, 會寧、鍾成, 境接兀良哈所居, 穩城, 直當尼麻車、都骨之地, 慶源、慶興, 則大小居節、南訥骨看, 諸種兀狄哈往來之衝, 其路不一。 今末孫, 欲領兵深入, 以探賊路夷險, 臣不知其意欲向何路也。 臣爲節度使之日, 常引城底野人, 熟聞道里, 兀良哈所居之地最近, 然山路險隘, 地勢蔓延, 非五六日可窮其地。 兀狄哈之地, 則愈遠愈險, 而世相爲讎, 未嘗往來, 故未諳其詳, 然度所言, 其地當不下我國兩三道也。 今只欲審探道路, 輕擧大兵, 深入敵境, 則彼必驚惑, 以爲襲己而嘯聚部落, 依阻險隘, 以死自拒。 脫有不利, 則虧損國體, 誠非細事。 且城底野人, 雖累歲納款, 天性鷙悍, 一有所忤, 輒生憤怨, 誰能宣布恩信, 以制其類? 如常惠之領烏孫, 以斷凶奴之右臂也, 此尤不可之大者也。 今議者不深惟邊事, 而托以斥候, 只遣五六人, 以察險夷, 此不大然。 北道非如平安越邊空曠之野, 虜之部落, 碁布星羅, 晝伏夜行, 必見擒獲, 是驅無辜之民, 探虎狼之口也。 臣意以爲, 邊城常有聲息, 則必遣城底野人, 以召遠處酋長而問之, 宜因此時, 擇我軍士中能譯語有智力者, 與之行, 察其道里遠近, 部落人衆多少以記之, 參考前後往來者之言, 則不出戶外, 可指掌其形勢也。 何必勞師遠涉, 以搆邊釁乎?" 御書曰:
地名: 軍威 (慶尚道, 縣（監）)
年: 1502.0

○己亥/受常參, 朝啓。 承旨李坫啓: "典獄署囚私奴末山偸取內司僕寺在小輦粧飾鏤金龍頭罪。 軍威縣囚鄕吏李福來全家徙邊逃還罪, 幷斬待時。" 王曰: "皆依律。" 持平柳應龍論啓具壽永, 王曰: "予庸劣, 固有特恩。 然先王朝豈無特恩?" 獻納申澄曰: "先王朝雖有特恩, 然此過擧也。 壽永本無賢能, 而猥至一品, 則後之賢者, 誰有勸勵之志?" 應龍曰: "人主以爵命駕馭人材, 雖微如七品官, 不可濫施。 況一品必待功賢而後可授。 壽永素無賢能, 而特以無顯過, 擢置一品。 如此不已, 則姻婭之屬, 希望恩澤, 其漸不可長也, 請改正。" 王曰: "壽永謹愼之人, 今之爲一品者, 豈無如壽永者乎?" 澄曰: "前此視事之時, 臺諫進啓, 上顧問左右宰相, 宰相亦言其可否。 今則不然, 臺諫雖言, 上不問左右, 左右亦不進啓, 殊無視事、進諫之益。" 王不答。
地名: 軍威 (慶尚道, 縣（監）)
年: 1508.0

○領議政柳洵、右議政柳順汀、府院君金勘ㆍ成希顔ㆍ朴楗、左贊成宋軼、刑曹判書權鈞、戶曹判書李季男、右贊成李蓀、工曹判書尹金孫、吏曹判書金應箕、左參贊(李輯)
                  〔李諿〕
                
              、禮曹判書申用漑、右參贊張順孫議啓曰: "宋好義之事, 朝廷大變, 若欲推之, 必起大獄, 只以無端緖, 故未得推之耳。 今聞宋好義之言, 則可疑者, 洪錫龜也。 前日軍威縣監盧種石, 嗾好義曰: ‘錫龜不道人也。 以吾聽汝請, 窮推爲怨, 欲害吾曰: 「持弓矢, 伏於竹嶺, 則何事不可爲也?」’ 以此言見之, 則尤可疑也, 令委官及承旨、臺諫, 先推錫龜。 且錫龜雖在外, 兇險之人, 不無潛遣子弟射之之理, 其子壻及戶內壯奴ㆍ切隣相善者, 幷令拿來, 家藏箭鏃, 亦令無遺搜來相考, 如有告者, 特施重賞。" 傳曰: "前見禁府公事, 於錫龜似無情實。 予意以爲推之無據, 果有如此之事, 則依所啓施行。"
地名: 軍威 (慶尚道, 縣（監）)
年: 1521.0

○詩山正
              正叔訊杖二十二度, 盡服其情。 其供曰: "前年秋, 安處謙到臣家曰: ‘士林無辜而被罪者, 多。 若此不已, 所餘幾何? 致此之人當須剪除。’ 今年八月間, 臣往來權磌家, 常議此事。 一日權磌作五字絶句, 示臣, 其詩曰: ‘束縕發寒灰, 援椆悲
                【此下二字忘却云。】
              蕭蕭夜正長, 窓外皆風雨。’ 磌仍語臣曰: ‘知汝多計較, 將此意, 說與處謙, 速爲之可也。’ 臣又應諾, 往語安處謙, 處謙曰: ‘迷劣弟處諴知此謀, 强禁止, 又告于父翁, 使率我下鄕。’ 云。 權磌聞處謙將下鄕, 向我歎曰: ‘此亦天也。’ 今月初八日曉, 處謙遣其奴石環邀臣, 臣早往, 則安珩、鄭瑺先到。 俄而宋祀連自兵曹還言曰: ‘判書入直矣。’ 處謙曰: ‘在闕內, 下手難矣。’ 處謙常自誇曰: ‘吾所交武人多矣。 墓所近處居人, 亦已送奴來招矣。’ 因出示卜日件記。 臣還家, 李成幹來見曰: ‘處謙言: 「吾輩欲擧事, 汝往見詩山正可也。」 故來耳。’ 因言曰: ‘此事, 無乃齟齬耶?’ 臣與申晢、鶴年等常議曰: ‘剪除大臣, 先發後聞, 古有此事。 今若除舊更新, 則國事好矣。’ 一日, 權磌到臣家, 探出《綱目》一卷, 指張柬之事, 語曰: ‘當依此事。’ 前此, 安處謙、安珩到臣家杏亭, 安珩曰: ‘我往政丞兄家, 激之云: 「時事如此, 而兄率三賢子, 恬若昏睡, 人皆短之。」 兄云: 「我不欲聞此言, 而欲速下鄕。」 因語處謙曰: ‘兄聞吾言, 以爲何如? 汝試探之。’臣問曰: ‘與謀者幾何?’ 珩曰: ‘甚多。 有一宣傳官及宗親七城守亦知之。’ 其後, 處謙語臣曰: ‘父翁聞珩前言, 怒而大叱珩也, 爲之氣挫云。’ 臣語處謙曰: ‘若擧大事, 則非他人所能, 指揮須問於申晢爲之可也。 今無辜而多有, 得罪士類將無噍類, 豈不可憂乎? 宗親如靈山、景明, 亦甚憂之, 安處謙曰: ‘各司官員, 不計豐凶, 放意自恣, 故奴婢困弊, 市里人亦皆怨咨。 若擧事剪除, 則人心皆快矣。’ 云。 初七日, 臣訪處謙于昭格署洞本家, 大門外有鞍馬五、六。 臣不肯入, 使入呼之, 處謙與鄭瑺偕出。 處謙托稱餞我, 已聚武士許多人矣。 但次弟處諴, 怒我此事, 欲告父翁止之, 今出門外家矣。 鄭瑺曰: ‘武士如此多聚, 勢難中止, 須往止處諴, 使勿告焉可也。’ 云。 處謙曰: ‘武士七、八十人, 可立聚矣。’一日, 申晳聞臣等之謀曰: ‘此事甚踈闊。 人君之心, 不可度量。 汝雖欲先發後聞, 上若怒而命囚禁府, 則烏合之衆皆散去, 汝輩將若之何?’ 處謙曰: ‘上, 烏得不聽? 吾輩有可畏之威, 雖欲不聽,得乎?’ 臣等常議云: ‘吾輩先發後聞, 而上若不聽, 則亦可廢立矣。’ 云。 必於初九日欲擧事者, 其日, 上方親祭, 臣等欲除者皆會于此。 且齋宮淺露, 非如宮闕深邃之比, 軍威亦大擧, 擧事甚易故也。" 推官等啓曰: "聞正叔招辭, 痛憤莫甚, 臨紙, 至不能忍而書之。 且處謙兄弟及權磌、安珩等皆假作誣服狀, 不以實招, 加刑得情何如?" 傳曰: "今觀正叔招辭, 叛狀已著, 不勝驚駭。 其所未盡處, 據此招辭, 詳悉推問。 近日, 轉轉止接處及昨夜歸向之所, 竝詳問之。 處謙等嚴加刑問。 且安瑭已知其叛狀, 而不告明白, 拿囚禁府, 以觀公事, 處置可也。"
地名: 軍威 (慶尚道, 縣（監）)
年: 1539.0

○伴送使蘇世讓, 復命後啓曰: "《皇華集》凡五卷, 皆已楷寫而來, 然錯誤處尙多。 御覽後還下, 則令從事官等,
                【崔演、嚴昕、林亨秀。】
              常仕于校書館, 校正印出何如? 日記, 備載一行之事, 故敢獻權近
              《應制集》,
                【權近, 國初人, 於太祖朝, 以請國號赴京。 大明
                  太祖高皇帝, 聞其能詩, 特賜引見, 命題賦詩, 大加稱賞, 又賜御製。 權近東還, 編次成秩, 後人名之曰《陽村先生應製集》。】
              館伴金安國, 進于天使而求詩, 天使製贈, 且曰: ‘集中有高皇帝御製詩, 名之以《陽村》
              
                【權近自號。】
              
              《先生應制詩》, 似乎不恭。 宜改曰《應制承恩錄》。’ 又謂欲得印本觀之云。 請印送何如? 天使所製詩, 平安道則已楷寫, 刻板懸掛矣, 黃海、京畿兩道, 則未及爲之。 令能書人, 楷寫下送何如? 郭山孝女金四月之碑,
                【四月其母得惡疾, 斷指和藥以進, 母病卽愈, 立碑道左, 以旌孝行, 天使過此, 則必賦詩。】
              以三尺惡石造之, 立於田頭草萊之間, 於天使所見, 殊爲埋沒。 今則飢荒最甚, 功役亦重, 不可爲也, 姑待豐歲, 以熟石改造, 立之路傍高處何如? 葱秀山、翠屛山
              
                【二山俱在黃海道
                  平山府。】
              碑閣
                【天使董越
                  《葱秀山記》, 吳希孟
                  《翠屛山賦》, 皆立碑山下, 又起高閣, 以庇風雨。】
              過大, 而今天使所製詩文亦多。 若刻碑立閣, 則弊甚不貲。 請楷寫刻板, 懸掛閣內何如? 天使所經, 一路凶荒, 義州、龍川、鐵山等邑, 饑饉尤甚, 人馬困斃, 勢將難支, 而往年田稅, 督徵不已, 嗷嗷溝壑, 至爲矜悶。 請量減田稅何如? 安州, 關防重地, 使臣來往, 亦絡繹相繼, 而近來厲疫大熾, 官奴婢死亡殆盡, 將爲棄邑。 奴婢令該曹量定, 以開蘇復之策何如? 京畿、黃海、平安三道, 天使宴享, 豐殺不同, 軍威兵卒,
                【天使前後擁衛事。】
              多寡亦異。 從一磨鍊, 以定後規何如? 天使所請
地名: 軍威 (慶尚道, 縣（監）)
年: 1541.0

○慶尙右道兵使
                【方好義。】
              馳啓。
                【略曰: "倭奴等, 刺殺伏兵三人, 又於永登萬戶宋琚往還薺浦時, 乘夜追到, 所騎軍人及助防水使軍官, 亦竝殺害, 搜奪衣糧, 全船無去處。 只萬戶及率人二名, 投水游出, 驕悍已極。 今玆別遣敬差官, 嚴辭開諭, 而所犯之人, 固諱不告, 則是辱及朝廷。 失今不治, 而若出變患, 則後悔莫及。 臣意水軍節度使, 以舟師, 橫截海口, 驍勇陸軍, 圍立館北, 盛陳軍威, 備設討殺之形, 頭頭倭奴招致窮問, 則勢可輸情。 如其固諱, 其所騎來船隻, 移浮洋中, 擇其空船, 先焚以示嚴威, 則意必殺人正犯者, 摘發規告矣。 若以爲異國使臣, 而棄咎不治, 則日漸長惡, 土墻移築時, 不無殺害人物之變。 將有大患, 罪不可赦。 無遺討殺, 似無將來之患。" 云。】
地名: 軍威 (慶尚道, 縣（監）)
年: 1544.0

○憲府啓曰: "忠淸道水使池世芳、虞候羅光厚, 以盛陳軍威, 驚駭唐人被推。 此唐人船, 非如漂流偶泊之類, 載銃筒槍劍彭排等物, 刦奪我國人衣糧, 至於殺害人物, 當到泊之際, 其意難測, 不可孤單相接, 只以言語招致。 今以嚴示軍威, 治罪邊將, 則脫有倭奴狡詐, 侔樣唐船, 直突近境, 而未解唐、倭, 疑擬之際, 變生不測, 坐受屠戮, 將來之禍, 不可不慮, 請勿推。 禮曹官吏, 以不請推被推, 亦爲未便, 請竝勿推。" 又啓鄭大年、羅世纉事, 答曰: "羅光厚失事輕動, 致令唐人至於溺死, 而池世芳亦張軍威, 執捉汲水唐人, 故命爲推考。 而幸若倭奴出來, 則邊將不無藉此而退縮, 如所啓勿推, 而禮曹幷勿推可也。 鄭大年、羅世纉事, 不允。"

○政院以備邊司堂上
                【洪彦弼、尹仁鏡、成世昌、丁玉亨、曺潤孫、尹熙平、禹孟善。】
              意啓曰: "體察使
                【李芑】
              啓本,
                【"加德島鎭堡城基, 親審監築, 而全革鎭軍及防歇處軍(事)
                    〔士〕
                  , 抄發移定。 多大浦, 軍士加給, 而僉使差出; 釜山浦, 軍威不足, 正兵二隊, 除上番留防。 東萊縣, 倭物輸轉而受弊, 近邑輸轉祛弊, 而其衙眷, 限蘇復, 勿令率去。 泗川, 軍官勿差遣; 加德、天城鎭, 奴婢定給; 赤梁, 城內無水, 有泉處移排; 梁山、昆陽守令, 以有武才者, 相換事。"】
              當爲回啓, 而鎭堡沿革、奴婢抄給、番上軍除出等事, 至爲重大, 不能獨議。 政府、六卿、知邊事堂上等, 或會于闕庭, 或會于政府, 而議之何如?" 傳曰: "後日政府合坐時, 會議可也。"

○議政府及禮曹兵曹、工曹、備邊司堂上有匠人各司提調等, 以巡邊體察使(李芭)
                  〔李芑〕
                
              所陳十一事,
                【其一, 多大浦軍士加給, 僉使差下事。 其二, 釜山浦軍威不足, 正兵二旅, 除上番留防事。 其三, 東萊縣
                  倭物輸轉受弊, 近邑輪輸祛弊, 同縣衙眷蘇復間, 勿帶率; 奴婢不足, 縣居各司奴婢八十名抄給事。 其四, 泗川縣軍官勿差遣事。 其五, 加德、天城鎭, 奴婢定給事。 其六, 赤梁城內無水, 有泉處移排事。 其七, 梁山、昆陽守令, 有武才者相換事。 其八, 多大浦水營移排, 形勢不當, 海雲浦移排, 則城子狹窄, 未可卽移, 隨後用入番水軍, 漸次拾石, 隨便退築移營事。 其九, 烏壤、金丹串、鹽浦、烏浦, 宜革事。 其十, 金海、赤梁、玉浦、知世浦、彌助項、所非浦、安骨浦, 皆防緊, 軍馬不可抄出事。 其十一, 固城、加背梁, 亦當其要, 勢不可革, 仍舊事。】
              議得單子入啓。 洪彦弼、尹仁鏡、權橃、金麟孫、丁玉亨、柳仁淑、禹孟善、任權、許磁、申光漢、林百齡、申瑛、安玹、具壽聃議: "加德島, 旣設鎭堡, 備禦、防護規畫條(具)
                〔目〕
              等事, 當依啓本施行。 但拈出南兵, 貢衛王宮, 其來久矣, 不可多除, 只將一旅留防, 梁山、昆陽, 今遽相換, 迎來送往, 極爲騷擾, 隨後爲之何如?" 熙平獨議曰: "沿革重事, 不可輕變, 仍舊施行, 最合事宜。 但赤梁城內無水泉, 移排似可。"

○癸亥/御夕講。 侍講官金天宇臨文曰: "以將帥事論之, 兵戎間對敵之事, 不得已臨機應變, 固不可預度, 亦不可遙制。 頃者邊將所爲之事, 皆自朝廷下書, 伸縮操縱, 皆在朝廷, 美則美矣。 但恐臨機, 或致有誤也。 漂流唐船之時, 朝廷以邊將待以軍威爲罪, 使之誘降, 又其退去時, 復令愼勿驚射, 期在生擒, 故彼唐人, 至於用砲殺人, 而邊將不敢措手。 此則非緊重之事, 如今新絶倭奴, 必有邊患, 邊將若事事皆稟朝廷, 而待其處置, 恐致大誤軍機也。" 上曰: "邊將若不能自爲方略, 而皆待朝廷處置, 則事誤矣。 如唐船之事, 非若犯邊, 而輕加接戰, 則恐至殺害上國之人, 故不得已自朝廷處置矣。" 特進官任權曰: "凡事規模, 固當內外相維, 至於軍機之事, 必須邊將臨機處置, 安可從中遙制? 對馬島已拒絶, 邊將固不當許接, 如大〈內〉、小二殿及日本諸使, 不在拒絶之類, 若來泊于浦所, 則邊將不得不稟朝廷而處之。" 上曰: "已拒絶之事, 不必取稟, 然今乃事之始端, 或不能知拒絶之由而來問, 則說其始末以送, 似可, 故予意云爾。 今則雖有出來者, 卽當還送也。" 任權曰: "孔子曰: ‘君使臣以禮, 臣事君以忠。’ 君臣之間, 當以禮相遇。 古之人君之遣使臣也, 遣之有詩, 勞亦有詩, 至於遣戍也, 軍卒家室之情, 必慇懃慰撫, 形之歌詞, 誠美事也。 當今如小小使命, 則固不可一切宴勞, 若奉大事竣事而還者, 得非爲迎勞之事可乎? 禮遇臣下等事, 自下不敢啓達矣, 若發於聖情而爲之, 則下情自然感激矣, 而近來使臣之禮, 似爲欠矣。" 上曰: "監司、兵ㆍ水使宴饗等事, 例也。 近果災變連仍, 不得已如倭、野人接待, 及赴京使臣外, 有災變之時, 難以如常, 故廢不擧行, 若無災變時, 果當擧行矣。" 天宇曰: "近來朝廷上下, 頓無禮讓, 雖有言及於禮讓, 甚者怪之, 禮俗安在? 以頃日庭試事觀之, 儒生爭門而入, 自相蹈籍, 或死或傷, 此古所未聞。 古者儒生大酺時, 其數豈不多乎? 而猶能察禮, 不至錯亂, 今乃至是。 彼儒生, 若於平時, 能知禮之爲重, 則何至於是乎? 大抵禮讓之事, 士大夫先之而後, 下人效焉。 今夫在人世而能知學問者爲儒, 人亦以有識待之, 居一鄕則一鄕效之, 今則至於學宮之儒, 亦不見有禮讓之習, 臣竊憂焉。" 任權曰: "禮義廉恥, 國之四維, 而今則廉恥安在? 惟利是求, 臣甚憂之。 古者文臣, 豈無老親, 然專不求守令, 今則不顧廉恥, 忘慙奔(兢)
                〔競〕
              , 何有如此之事乎? 祖宗之法, 文官未經守令者, 不給四品以上加, 蓋以文官憚於外任故然也。 若近來則不爲守令者爲可貴, 以是而觀, 亦可見人心貪利之一端也。 須自朝廷崇尙四維, 而後可矯, 而自上不見崇禮讓之意, 如何可變也?" 上曰: "禮、義、廉、恥, 國之四維, 四維不張, 上下之分, 亦隨而紊。 然而禮讓之事, 不可徒責儒生, 須朝廷示之然後, 下人效之矣。"
地名: 軍威 (慶尚道, 縣（監）)
年: 1554.0

○濟州牧使南致勤、全羅右水使金贇馳啓倭變。
                【致勤狀啓: "五月二十二日, 荒唐一船, 自西大洋向東而來, 半懸一帆, 指向朝天館。 又倭船一隻向牛頭外東大洋, 後來船二隻, 去陸五里許, 下帆下碇留住。 二十四日平明, 欲爲來擊, 嚴示軍威, 則卽懸帆馳歸東大洋矣。 二十五日, 飛陽島黑衣入四五名呼喚云, 故多抄勇軍, 戰船四隻, 左右夾進, 則倭人七名, 敗船登陸, 生擒結縛, 分載出陸。 二十五日, 荒唐人, 乘敗船板浮來, 領軍馳到, 則倭人二十三名, 唐人二名, 乘敗船板浮流登岸, 生擒拘留, 不多日, 賊船連絡, 不絶, 晝夜橫行, 賊謀難測, 作耗可慮。 
                    〔銃〕
                  筒, 最關禦敵, 而爲半不足, 各字銃筒及火槍、弓絃, 請下送。 金贇狀啓: "倭船一隻, 泊甫吉島, 整齊兵船, 馳入相戰, 水軍方億貴中箭, 不至重傷。 指向東大洋去, 海暗不得看望" 云。】
              上命召三公、兵曹、備邊司知邊事諸人會議。 傳曰: "近來邊釁大熾, 造山之事, 已爲駭愕, 而今觀濟州牧使及全羅水使啓本, 倭變如此。 以此觀之, 對馬島主書契, 似不虛矣。
                【對馬島主送釜山浦書契稱: "今年西戎、近島諸凶奴蜂起, 賊于大明者數百艘, 依于順風, 可赴貴國" 云。】
              邊釁已爲可驚, 而昇平已久, 軍令不振, 未有甚於今時。 北方之變, 非不豫知也, 然而邊將狃於尋常。 故致勗爲慶興府使時, 朝廷擇差, 則自當盡心, 而慢不措置, 退在一息之程, 不卽救援。 此豈邊將之道, 擇遣之意乎? 前日姑從大臣降資之啓, 而今更思之, 降資之罰, 與失悞軍機重律不中。 如此之時, 習於姑息, 而專事解弛, 則將何以警衆心、振軍令、立國威乎? 致勗削奪官爵, 本鎭充軍, 助防將崔豪, 曾已往矣, 其代致勗, 他助防將, 則以他人差遣可也。 於蘭萬戶金希章, 亦爲緩慢, 依致勗例, 本鎭充軍。 濟州助防將及能射武臣抄出, 量給弓箭下送, 倭、漢學通事, 亦速遣可也。 倭人處置及防備諸事, 自朝廷別議處之。" 領議政沈連源、左議政尙震、右議政尹漑、兵曹判書尹元衡、右贊成安玹、知中樞府事張彦良、工曹判書李名珪、吏曹判書李浚慶、漢城府判尹曹光遠、同知中樞府事方好義、僉知中樞府事張世豪、同知敦寧府事宋淑瑾、同知中樞府事李光軾、上護軍尹倓、兵曹參判丁應斗、參議李滉、參知朴永俊同議啓曰: "臣等伏聞下敎, 而見南致勤啓本之辭, 自來就擒倭人與唐人, 處置甚難。 自張彦良以下, 以爲當奏達朝廷, 此實經常之論。 臣連源、尙震、尹漑與元衡、安玹、浚慶、李滉之意,
                【安玹初從彦良以下之議, 及其將啓, 改從此議。】
              以爲奏達朝廷, 雖爲得正, 而年前旣已獻俘, 今又奏達, 則日本聞之, 必有憾於我。 況前年之獻, 則有書刻年號, 銃筒等物, 顯是爲賊, 而與我國人, 亦相廝殺被獲, 所以必奏不疑, 今此就擒者, 或是賊倭, 而敗船漂浮, 幸得登岸, 旣無作賊形止, 又自束手就擒。 邊將若以先年傳敎之意, 不許登岸, 使之自任其漂流, 則可也, 而必收縛起解, 甚爲不當。 若來京之後, 不能處置, 或奏達, 或治罪不還, 則其爲結怨不小。 今宜急遣一譯官, 押回本州, 使奉審先年下諭旨意, 覓給船隻放送, 使之自由何如? 爲國之道, 有經有權, 如此等事, 不得不以權宜處之。 且以啓本之辭觀之, 倭船雖多現形, 而似非賊倭。 助防將則加里浦僉使, 專爲濟州助防也, 不必別遣。 但助防能射之人, 多不能射云。 此則咎在節度使。 宜下書責諭, 使之親抄入送, 銃筒、火藥、弓弦等物, 量數加送。 且北道之事, 尤爲緊急。 南致勗臨機誤事, 削職充軍之敎甚當。 崔豪雖可爲其代, 而助防之任亦緊。 今以靈巖郡守權詹, 陞差慶興府使, 數三日內發遣赴任, 慶源府使李希孫, 亦已遞之, 以北道虞候魚守淵代之, 又以在罷金以豪敍用爲虞候, 亦於數三日內發遣。 又以能射武臣, 爲輸城察訪, 加抄能射別軍官二十人, 隨後分運入送分防, 以備冬月之警何如?" 傳曰: "如啓。" 今觀唐人之言, 則唐人交通倭奴, 作賊上國明矣。
                【倭人
                  絲二老等供稱: "日本
                  銅興居人, 與唐人
                  蔡四官等, 以買賣大明事, 同博多州人、銅興人、平居島人到章州府, 買賣還鄕時船敗, 銅興人平田大藏等二十人、博多州
                  時世老及蔡四官等, 杖執三板, 浮流登岸云云。" 倭人
                  千六等供稱: "日本
                  平居島人, 齎持銀兩, 買賣湖州地, 回還船敗, 唐人
                  蔡四官等, 則回還時, 誤以爲博多州敗船, 倭人捉載而來云云。" 倭人
                  仁王等供同, 唐人
                  孫美等: "欲往我國, 故同載云云。"】
              以此見之, 奏達爲正, 然不與相戰, 而窮來就擒, 宜遣事知譯官謂之曰: ‘我國不可不計好生之道, 故遣爾還歸, 後若犯境, 必當如法討殺不饒。’ 以此諭送可也。"
地名: 軍威 (慶尚道, 縣（監）)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 軍威 (慶尚道, 縣（監）)
年: 1601.0

○以慶尙暗行御史趙守翼書狀, 傳曰: "李時發, 前日已賜表裏, 姑待後日。 李麟貴, 賜表裏。 蔡慶先。
                【與守翼連姻家也。 過軍威時, 出入衙中, 而有此褒啓, 人多笑之。】
              
              具瀋, 竝陞職。 蘇應宗、金陽鳳、金允明、李準, 
                【準後妻宋氏, 妬悍驕恣, 奴使夫, 凡干號令, 皆從衙出。】
              竝罷職。"
地名: 軍威 (慶尚道, 縣（監）)
年: 1605.0

○江原道嶺西寧越、旌善、春川、平昌、麟蹄、原州、橫城等官, 今七月十七日爲始, 東風連日大吹, 海中白鷗, 蔽天飛來, 所見駭異。 二十日夜, 下雨如注, 洪濤巨浸, 卒然橫流, 衝突客舍、官廳、軍器、倉穀, 大而僧居、小而村落, 水之所經, 盡爲漂沒, 牛馬、家藏, 亦盡漂溺無存。 春川則昭陽亭樓撥毁, 人物、廬舍, 盡數墊沒, 百穀埋損, 沙石覆沒。 登高望見, 哭聲相聞於四野, 鷄犬鳴吠於浮屋之上, 亦有著枷罪人, 浮來水上。 寧越人家, 至於三百三十九幕浮去。 嶺東則江陵府五里程外, 有水曰南大川, 自前防水, 川邊植木, 堅築堤防, 本府設立後, 自南門之外, 官奴婢幷百餘家及他百姓私奴婢數多居生。 大水猝至, 防川水口衝破, 轟突之聲, 崩山拍海, 勢掀天地, 百餘家官奴婢等卒然遇之, 罔知所措, 各聚家上, 或乘木, 木拔家破, 一時漂流, 妻子、同生一族, 同結衣帶以死。 呼哭之聲, 干雲徹霄, 凡有耳目, 不忍聞見, 府使金弘微親到南城, 大慟而已。 田畓幷千餘石地埋沙, 大小人家竝皆漂沒, 人無依接。 自大嶺至海邊, 膴膴原田, 唯見白沙彌漫, 牛馬溺死, 不知其數。 麟蹄則一百二幕漂去, 水災在嶺西尤甚慘酷。 官舍、公廨、鄕校、倉庫盡爲漂流, 官門五里, 數百年生長松木, 摧折拔根, 漂流無一, 許多田畓, 成沙作塘。 襄陽則府內百餘戶大小人家財畜, 一時漂沒, 渰死人物, 或父母子女, 或夫妻兄弟, 有全家淪溺者, 有沙汰壓死者, 閭閻街路, 哭聲徹天, 濱海之間, 積斃相枕。 高原則人家漂沒者, 一百七家, 牛馬雜畜, 亦多溺死。 金城、杅城、平康、洪川、楊口、鐵原, 水災亦爲慘酷。 慶尙道
              安東府, 本月二十日, 江漲大至, 漸成溟渤, 渺然不知津涯, 衝入府城, 南門客舍大廳及衙舍, 盡爲沈沒。 東南近郊所居官人及民人家舍, 盡爲衝激漂散而去, 各人家財, 全未收出, 蕩然一空, 三面子城, 亦爲崩頹。 映湖樓不知去處; 廬江書院盡數漂去, 大家世族百年家舍, 漂蕩無餘, 今此水災, 乃開闢以來之所未有者。 慶州則府內變爲大海, 閭舍無不墊沒; 善山則瀰滿廣野, 阡陌成海, 以至仁同、靈山、軍威、昌原、醴泉、迎日、義興、龍宮、高靈、尙州等官, 一樣牒報。 禮安、安東、靈山、草溪、宜寧、金海、昌原、咸安等官, 被害尤酷。 沿江公廨及民家衝盪漂沒, 蔽江而下流, 尸不知其數, 號哭徹天。 古之言大水者, 或謂懷山襄陵; 或謂之沈陸沒崗, 而恐未有如此之不可形言者, 其殘滅之狀, 有甚於當壬辰賊火之焚蕩乎。
地名: 軍威 (慶尚道, 縣（監）)
年: 1610.0

○蔡指揮、接伴官許廷式馳啓曰: "指揮一行, 到釜山, 設帳幕于倭館近處, 暫陳軍威, 令訓導朴彦璜招倭人十一名受禮後, 問曰: ‘汝等何地方倭也?’ 答曰: ‘對馬島
              倭也。’ 問曰: ‘因何事而來此乎?’ 曰: ‘欲買得米、鹽等物而來矣。’ 問曰: ‘日本亦有之, 何必越海而求也?’ 倭等曰: ‘馬島地瘠, 不能資生。’ 曰: ‘汝等所齎物件, 何等色耶?’ 答曰: ‘只胡椒、丹木數種而已。’ 曰: ‘汝等買賣一事, 則天朝已許之, 此則猶可爲也。 此外得無求索濫越之事耶? 若然天朝自有處置。 汝等知否?’ 答曰: ‘小人等所欲者, 只此賣貿而已。’ 問曰: ‘買賣之事, 不必持久, 而何如是濡滯耶?’ 倭奴等曰: ‘相遞買賣, 或往或來。 豈敢久乎?’ 指揮又曰: ‘軍門老爺方在鴨綠江上, 差送我于朝鮮, 使之探聽倭情而來矣。 汝等有所懇之事, 悉陳無隱。 吾告軍門而處之。’ 倭
              答曰: ‘別無所懇。’ 指揮又曰: ‘汝等從速買賣, 毋爲留滯。’ 給酒饌等物, 
                倭人等叩頭而退。 指揮卽還東萊, 初五日, 發向梁山郡。"